[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 26.8.2008

KOM(2008) 525 endelig

RAPPORT FRA KOMMISSIONEN TIL RÅDET OG EUROPA-PARLAMENTET

Landbrugets stilling i Den Europæiske Union - rapport 2006

{SEC(2008) 2382}

RAPPORT FRA KOMMISSIONEN TIL RÅDET OG EUROPA-PARLAMENTET

Landbrugets stilling i Den Europæiske Union - rapport 2006

INDLEDNING

1. "Landbrugets stilling i Den Europæiske Union – Rapport 2006" blev afsluttet i september 2007 og offentliggøres i tilslutning til Den almindelige beretning om Den Europæiske Unions virksomhed.

1. DEN ØKONOMISKE SITUATION OG INDKOMSTERNE I LANDBRUGET

2. Landbrugsproduktionen var lavere i 2006 end i 2005. Den vegetabilske produktion faldt 4 %, mens produktionen i den animalske sektor faldt 1 %.

3. I både den vegetabilske og den animalske sektor fik landmændene lavere priser for deres produkter. Gennemsnitligt faldt priserne 2 % i faste priser.

4. Der var en fortsat nedgang i antallet af landmænd (2 % færre i 2006 end i 2005).

5. Gennemsnitligt steg landmændenes indtægter med 3 %, dog med store forskelle mellem medlemsstaterne med betydelige stigninger i nogle og tilsvarende stor nedgang i andre.

6. I 2006 var EU fortsat samlet set nettoeksportør af landbrugsprodukter.

2. DEN POLITISKE UDVIKLING OG LOVGIVNINGSINITIATIVER I 2006

Reformen af den fælles landbrugspolitik

7. Reformen af den fælles landbrugspolitik fortsatte i 2006. I maj offentliggjorde Kommissionen et høringsdokument om reformen af frugt- og grøntsagssektoren. I juni opfordrede den til en dybtgående reform af vinsektoren. I september fremlagde Kommissionen et forslag til reform af banansektoren (som Rådet vedtog i december.)

8. Kommissionen iværksatte det indledende arbejde med en række revisionsklausuler i forbindelse med 2003- og 2004-reformerne, som samlet blev kendt under betegnelsen ”sundhedstjek”.

9. I 2006 videreførte Kommissionen sit program om en forenkling af den fælles landbrugspolitik og fremlagde en handlingsplan (med 24 forslag til ændringer af lovgivningen) og vedtog et forslag til en enkelt fælles markedsordning.

Kvalitetspolitik

10. I marts vedtog Rådet en forordning om beskyttelse af geografiske betegnelser og oprindelsesbetegnelser for landbrugsprodukter og fødevarer. Samtidig vedtog den en forordning om garanterede traditionelle specialiteter for landbrugsprodukter og fødevarer.

Økologisk landbrug

11. I december vedtog Rådet en ”generel strategi” vedrørende forslaget til Rådets forordning om økologisk produktion og mærkning af økologiske produkter. Den nye forordning er en af hjørnestenene i EU-aktionsplanen for økologiske fødevarer og økologisk landbrug og er et stort skridt i retning af en videreudvikling af økologisk landbrug i EU.

Statsstøtte

12. Kommissionen modtog 319 anmeldelser af planlagt statsstøtte inden for landbrugssektoren og den agroindustrielle sektor. Kommissionen indledte en undersøgelse af 27 støtteforanstaltninger, der ikke var blevet anmeldt tidligere efter EF-traktatens artikel 88, stk. 3.

Støtte til de socialt dårligst stillede i EU

13. Også i 2006 uddelte EU fødevareprodukter fra interventionslagrene til socialt dårligt stillede.

Fjernområderne – reformen af POSEI-ordningerne

14. I starten af året blev der lagt sidste hånd på POSEI-ordningerne med vedtagelsen af Rådets forordning om særlige foranstaltninger på landbrugsområdet til fordel for EU's fjernområder.

3. LANDBRUGSMARKEDER

Vegetabilske produkter

15. På verdensplan faldt produktionen af korn i produktionsåret 2006/07 sammenholdt med det foregående år – 1 567 mio. tons i forhold til 1 602 mio. tons.

16. Også i EU var høsten lavere – en nedgang på 6 %. Det skyldtes, at landmændene beplantede et mindre areal med korn, og udbyttet var lavere.

Animalske produkter

17. EU’s landmænd producerede mindre mælk i 2006 end i det foregående år (nedgang på 1 %). Det skyldtes, at der var færre mælkeproducenter. Hos de resterende mælkeproducenter steg det gennemsnitlige antal malkekøer og ydelsen pr. ko, men disse stigninger var ikke nok til at udligne faldet i antallet af mælkeproducenter. For allerførste gang producerede medlemsstaterne mindre mælk end tilladt under ordningen med produktionskvoter.

18. Der var en mindre produktionsstigning for okse- og kalvekød på 0,4 %. Det skyldtes primært en stigning i antallet af køer, der blev slagtet i Det Forenede Kongerige, efter at køer på over 30 måneder kom tilbage på det kommercielle marked.

19. I 2006 producerede landmændene 7,9 mio. tons okse- og kalvekød, mens EU’s borgere aftog 8,2 mio. tons.

20. I henseende til udenrigshandelen eksporterede EU ca. 239 000 tons oksekød, især til Rusland, Schweiz, Kroatien og Angola. På den anden side importerede EU omkring 510 000 tons oksekød. Over 90 % af denne import kom fra Brasilien, Argentina og Uruguay.

21. Situationen på markedet for fåre- og gedekød i 2006 var præget af, at besætningerne blev mindre. Der var et udbrud af bluetongue – nordligere end nogen sinde før i området Frankrig, Tyskland og Benelux.

22. I 2006 var priserne på svinekød relativt positive, men efter sommeren steg priserne på foderstoffer betydeligt.

23. For fjerkrækød var der en nedgang i både produktion og forbrug i første halvdel af 2006 på grund af mediedækningen af et udbrud af fugleinfluenza. I årets sidste halvdel var der dog et genopsving i både produktion og forbrug.

4. GENNEMFØRELSE AF 2003-REFORMEN

24. I 2005 iværksatte ti medlemsstater gennemførelsen af enkeltbetalingsordningen for direkte støtteudbetalinger. I 2006 kom yderligere fem medlemsstater til.

25. Frankrig, Spanien, Nederlandene og Grækenland valgte den historiske model, mens Finland foretrak den regionale model.

5. UDVIKLING AF LANDDISTRIKTER

26. For perioden 2000–2006 var der 68 programmer for landdistriktsudvikling, 69 programmer for mål 1-regioner og 20 for mål 2-regioner. Programmerne for mål 1 og mål 2 omfattede forskellige foranstaltninger til udvikling af landdistrikter.

27. I samme periode var der en lang række Leader +-programmer (ca. 28 000). Mange lokale aktionsgrupper deltog i et tværnationalt samarbejde.

28. I 2006 androg udgifterne til udvikling af landdistrikter 9 199,2 mio. EUR Heraf bidrog EUGFL, Garantisektionen, med 5 610,2 mio. EUR (til landdistriktsudviklingsprogrammerne og programmerne for mål 2). EUGFL, Udviklingssektionen, bidrog med 3 589 mio. EUR (til mål 1-programmer).

29. Vedrørende perioden 1994–1999 var 45 programmer blevet lukket. Ved udgangen af 2006 var 39 programmer stadig åbne (ud af 402 pr. marts 2003).

6. MILJØ OG SKOVE

30. I september offentliggjorde Kommissionen en meddelelse med titlen "Udvikling af landbrugsmiljøindikatorer for overvågning af integreringen af miljøhensyn i den fælles landbrugspolitik". Denne meddelelse var en gennemgang af bestræbelserne på at udvikle indikatorer for miljøvenlige foranstaltninger og aktioner for fremtiden.

31. Kommissionen fortsatte gennemførelsen af ”handlingsplanen for biodiversitet i landbruget”. Den fremlagde en meddelelse om "Stop for tab af biodiversitet inden 2010 — og fremover – Opretholdelse af økosystemfunktioner til gavn for menneskeheden".

32. Med hensyn til genetisk modificerede afgrøder vedtog Kommissionen en rapport til Rådet og Europa-Parlamentet om de erfaringer, der er gjort i medlemsstaterne med gennemførelsen af foranstaltninger for sameksistens.

Kommissionens meddelelse til Rådet og Europa-Parlamentet om en handlingsplan for skovbrug blev vedtaget i juni. Rådets konklusioner om denne plan blev vedtaget af Rådet (landbrug og fiskeri) i oktober.

7. FINANSIERING AF DEN FÆLLES LANDBRUGSPOLITIK I 2006

33. Udgifterne til den fælles landbrugspolitik finansieres under de finansielle overslag, som der blev truffet afgørelse om på topmødet i Berlin i 1999, som tilpasset på topmødet i København i slutningen af 2002 for at integrere de finansielle virkninger af udvidelsen. I budgetåret 2006 var der indført nye lofter for EU-25.

8. UDVIDELSEN

34. I Bulgarien og Rumænien blev overvågningen forbedret. Sammen med Tyrkiet og Kroatien blev der foretaget en bilateral gennemgang af lovgivningen på landbrugsområdet.

9. INTERNATIONALE RELATIONER

35. Der var intens aktivitet i første halvdel af året på dette område. Kommissionen deltog meget aktivt i forhandlinger under Verdenshandelsorganisationen om en yderligere liberalisering af verdenshandelen, herunder handelen med landbrugsprodukter. Forhandlingerne (kendt som Doha-udviklingsdagsordenen) blev dog ikke afsluttet med nævneværdig succes.

36. I årets anden halvdel tog EU kontakt til de største handelspartnere med henblik på at genoptage forhandlingerne i begyndelsen af 2007.